Tarškutis

Atsiradimas ir veikla

Alytaus jaunimo centro dainų ir šokių ansamblis „Tarškutis" įkurtas 1987 metais. Ansamblį sudaro: liaudiškos muzikos kapela ir 4 choreografinės grupės. Šiuo metu ansamblyje groja ir šoka per 150 vaikų, mokinių ir suaugusiųjų (4 – 60 metų). Jaunieji ansambliečiai muzikuoja: smuikais, armonikomis, cimbolais, akordeonais, skrabalais, kanklėmis, būgnais, basetle, terkšlėmis, kleketais, lumzdeliais, birbyne… Šokėjus (70 vaikų) ansambliui ruošia choreografės Marytė Markevičienė ir Justina Ambroževičiūtė.
Ansamblį „Tarškutis" įkūrė ir iki šiol jam vadovauja Rima ir Leonidas Moisejenkai. Per 29 metus kolektyvas koncertavo per 700 kartų ne tik Lietuvoje, bet ir Rusijoje, Latvijoje, Lenkijoje, Vokietijoje, Čekijoje, Slovakijoje, Suomijoje, Belgijoje, Turkijoje, Ispanijoje, Slovėnijoje, Danijoje, Graikijoje, Baltarusijoje, Italijoje, Portugalijoje, Serbijoje, Ukrainoje, Olandijoje, Makedonijoje, Kroatijoje. „Tarškutis" – daugelio respublikinių švenčių, festivalių, konkursų dalyvis ir laureatas: „Grok, Jurgeli“, „Jurgut, Jurgut, grok“, „Mažųjų žvaigždžių valanda“, „Grajikit, Bikavos žiogeliai“, „Šoksim šokimėlį“, „Šitam dideliam būry“, „Aguonėlė“, „Jurginės“, „Dzūkų godos“, „Linksmoji armonika“, „Sodauto“, „Armonikaicis“, „Mažojo Jurgelio valsas“, Saulės vaikai“, „Rugio giesmė“, „Jievaro tiltas“, „Čiulba lakštingėlė“, „Gera būti kartu“, „Duokim garo“, „Gero ūpo“, „Grybų šventė“, „Kai armonika užgroja“ ir kt.
2004 metais dainų ir šokių ansamblis „Tarškutis“ apdovanotas II laipsnio diplomu Lietuvos vaikų ir moksleivių tautinių šokių konkursiniame festivalyje „Aguonėlė“, o 2008 metais šiame konkursiniame festivalyje laimėta III vieta. 2008 metų balandžio 10 dieną kolektyvui įteiktas II laipsnio diplomas III – ame respublikiniame vaikų ir jaunimo liaudies bei mišrių instrumentų ansamblių festivalyje – konkurse „Tirlytis“. 2012 metais dainų ir šokių ansambliui „Tarškutis“ suteikta I-oji meninio pajėgumo kategorija.
Ansamblis „Tarškutis“ Pasaulio lietuvių dainų švenčių ansamblio vakarų dalyvis –1994, 1998, 2002, 2003, 2007, 2009, 2012, 2014 metais. Kapelos muzikantai įrašė ir išleido 5 kompaktines plokšteles: „Mano Dzūkija“ – 1995, „Jaunystės valsas“ – 1998, „Sapno paukštė“ – 2002, „Ateisiu pas tave“ – 2007 metais, „Šokcie mes išjosim“ – 2012 metais.

Pasiekimai

2006 metais ansambliui „Tarškutis“ kaip geriausiam liaudiškos muzikos kolektyvui Lietuvoje įteikta „Aukso paukštė“.
2006 m. Lietuvos televizijos laidos „Gero ūpo!“ finale ansamblis užėmė 3 vietą. 2006 m. liepos mėnesį „Tarškutis“ dalyvavo tarptautiniame folkloro festivalyje „EUROPEADE – 2006“ Ispanijoje. Festivalyje savo pasirodymus demonstravo 172 folkloro grupės iš 26 Europos valstybių. 2007 m. Nidos vasaros estrados scenoje jau antrus metus iš eilės finale varžęsis „Tarškutis“ vėl užėmė 3 vietą. Visus metus vykstančiose laidose varžėsi net 72 liaudiškos muzikos kolektyvai.
2007 m. gegužės mėnesį „Tarškutis“ kaip profesionalus ansamblis gavo pakvietimą dalyvauti IV tarptautiniame festivalyje „Maskva pasitinka draugus“, kurį remia virtuozo smuikininko ir dirigento Vladimiro Spivakovo įkurtas fondas. Šiame festivalyje, kurio devizas – „Viso pasaulio vaikai prieš terorą“, muzikinius gebėjimus pristatė 42 šalių jaunieji profesionalai.
2007 m. birželį ansamblis „Tarškutis“ dalyvavo tarptautiniame folkloro festivalyje Slovėnijoje. Balkanų šalių liaudies muzikos renginyje dalyvavo kolektyvai iš Makedonijos, Serbijos, Vengrijos, Slovėnijos bei Lietuvos. „Tarškutis“ sulaukė didelio publikos ir žiniasklaidos atstovų dėmesio.
2007 m. liepos mėnesį „Tarškutis“ dalyvavo tarptautiniame folkloro festivalyje „EUROPEADE – 2007“ Danijoje. Festivalyje savo pasirodymus demonstravo 178 folkloro grupės iš 26 Europos valstybių.

Kiti Alytaus ansambliai

„Versmė“ – ansamblis įkurtas 1999 metais. Kolektyve daugiau nei 60 dalyvių. „Versmė“ turi parengusi trijų dalių programas „Dzūkiška veseilia“, „Mergvakaris“, „Veseilia“ ir „Krikštynos“. Ansamblis yra surengęs daugiau nei 50 koncertų Alytaus apskrityje, Punske, Seinuose. Šiuo metu kolektyve veikia vokalinis moterų ansamblis, pagyvenusių žmonių šokių kolektyvas, etnogrupė ir stilizuota kapela. Amsambliui vadovauja Konstancija Čyvienė.
„Nemunėlis“ – tautinių šokių ansamblis, įsikūręs 1978 metais. „Nemunėlis “ jungia vaikus nuo 8 iki 18 metų amžiaus, puoselėja tautinį šokį. Tautinių šokių kolektyvas „Nemunėlis“ koncertuoja mokyklose, aktyviai dalyvauja miesto kultūriniuose renginiuose. Nuo 1980 metų dalyvauja visose respublikinėse moksleivių, Pasaulio lietuvių dainų sventėse, „Aguonėlės“, „Pora už poros“ konkursuose. Nuo 1997 metų savo kūrybinę veiklą praplėtė dalyvaudami tarptautiniuose festivaliuose Prancūzijoje, Graikijoje, Slovakijoje, koncertuodami Lenkijoje, Latvijoje. Ansamblio vadovė Rūta Mekišaitė.
„Vidzgiriečiai“ – tautinių šokių ansamblis, turintis 40 šokėjų, 10 muzikantų ir 10 daininkų. Atlieka Dzūkijos krašto kompozitorių sukurtus kūrinius ir liaudies muziką. Koncertuoja miesto ir respublikos renginiuose bei konkursuose. Vadovė Marytė Markevičienė.
„Sakalėlis“- „Sakalėlio“ pradinėje mokykloje 1998 metais įkurtas folkloro ansamblis. Šiuo metu ansamblį lanko apie 30 vaikų. Vaikai dainuoja autentiškas dzūkų krašto dainas, susipažįsta su liaudies amatais, rengia bendrus projektus su mokyklos ir miesto bendruomene. „Sakalėlis“ dalyvauja įvairiuose folkloro festivaliuose („Martynas“, „Atspindžiai“, „Dzūkų godos“, „Balticum“, Pasaulio lietuvių dainų šventė ir kt.).
„Daulėlio“ – ansamblis įkurtas 1992 metais. Šiandien jame dainuoja ir liaudies instrumentais (armonika, smuiku, altu, kontrabosu, lumzdeliu, būgu, žvanguliais) groja 11 alytiškių. Ansamblio dalyviai domisi autentišku dzūkų folkloru – vienbalsėmis ir daugiabalsėmis dainomis, instrumentine muzika. Vadovė Laimutė Zavistauskienė.